જેમ દરેક ફિલ્મમાં મુખ્ય પાત્રોની સાથે સપોર્ટમાં રહેલા અદાકારોમાંથી કોઈ એક અદાકાર પોતાની છાપ છોડી જતો હોય છે એમ અહીં પણ મુખ્ય ત્રણ કલાકારો સિવાય દર્શકોના દિલ જીતવામાં કોઈ સફળ જશે તો એ હશે મૌલિક જગદીશ નાયક. શું અફલાતૂન અભિનય કર્યો છે આ બંદાએ? મલ્હારના મિત્રની ભૂમિકામાં મૌલિકે કમાલ કરી નાખી છે. ફિલ્મમાં મૌલિકની અદાકારી જોઇને તમને જો સતત બોલીવુડ એક્ટર વિજય રાઝની યાદ આવે તો નવાઈ ન પામતા. આ ફિલ્મથી આપણને અદ્ભુત કોમિક ટાઈમિંગ ધરાવતો એક નવો અદાકાર મળ્યો છે. તમે જ્યારે પણ ‘લવ ની ભવાઈ’ જોવા જાવ ત્યારે ફિલ્મના એક ગીત દરમ્યાન જીમનું દ્રશ્ય આવે છે તેમાં અને મસ્કાબન ખાતા ખાતા મૌલિકના મિત્રો જ્યારે એની નિષ્ફળતાના ટોણા મારતા હોય છે તે સમયે તેની અદાકારી ખાસ ધ્યાનથી જોજો…ખડખડાટ હાસ્ય એમનેમ મળી જશે.